Forretningsmann siktet for skattesvik på 37 millioner kroner
Politiet mener mannen driver et «skjult forretningsnettverk» og har gjemt unna store summer i utlandet. Selv nekter han for å ha gjort noe ulovlig.  Forretningsmannen ble pågrepet av politiet tirsdag denne uken. Onsdag ble han fremstilt for fengsling i Oslo tingrett.  Politiet og Økokrim har siktet ham for grovt skattesvik. De gjennomfører nå en omfattende etterforskning av mannen og hans forretningsvirksomhet, som de omtaler  som et «konglomerat», og et «skjult forretningsnettverk».  Totalt mener politiet han har unndratt 37 millioner kroner i skatt.  Politiet ønsket å varetektsfengsle ham i to uker med brev- og besøksforbud, men fikk ikke medhold.   Han benekter å ha gjort noe ulovlig, og hans forsvarer mener at det er «unødvendig å gå så drastisk til verks». De mener saken kunne blitt løst med dialog med Skatteetaten.  Bratt formuesøkning Mannen har forretningsvirksomhet i mange land, blant andre Malta, Storbritannia, Spania og Emiratene. Han har også i en årrekke drevet flere ulike forretningsvirksomheter i Norge.  Politiet har ransaket mannens bolig i Spania, hvor han også jobber.  Det ble gjort omfattende beslag av datamaskiner og elektronisk utstyr. Politiet skal nå gjennomgå skytjenester og kryptolommebøker.  Ifølge skattelistene har han siden 2020 hatt en voldsom formuesøkning på flere millioner.  Han er ikke tidligere dømt for alvorlig kriminalitet.  Økokrim, som leder etterforskningen, understreker at mannen nå kun er siktet for skattesvik. – Hvor mener dere at disse pengene stammer fra? – Vi er kjent med at siktede skal ha vært involvert i virksomhet som ofte betegnes som pyramidespill. Deler av pengene kan stamme fra denne virksomheten, men saken dreier seg altså om grovt skattesvik. Siktelsen omfatter ikke eventuell ulovlig virksomhet, svarer statsadvokat Elisabeth Frankrig.  – Men det er en omfattende anmeldelse. Det vil kunne være aktuelt med etterforskning både i Norge og i utlandet, legger hun til.  – Er dette kun knyttet til tradisjonell valuta, eller snakker vi også andre typer valuta? – Vi ser på alle relevante verdistrømmer og pengestrømmer, sier Frankrig.  Mener grunnlaget er tynt Vigdis Brandstorp forsvarer mannen. Hun er oppgitt av politiets håndtering av saken, og sier det er vanskelig for mannen å ta stilling til siktelsen.  – Det er umulig å svare på, for vi vet ikke hva som er grunnlaget for siktelsen, sier hun. Mannen har ifølge forsvareren vært kjent med at Skatteetaten har undersøkt inntektene hans siden 2021. Brandstorp sier at mannen har ønsket en god dialog med myndighetene, for å få klarhet i om han har betalt nok skatt.  – Han har vært åpen om at han kanskje har gjort noe feil, men ikke noe ulovlig. Det har han ønsket åpen dialog med Skatteetaten om, med et ønske om å finne ut av hva som stemmer. I stedet velger de å gjøre det sånn, sier Brandstorp, med henvisning til straffesaken. – Min klient tar dette med fatning, men synes det er trist at det skal gjøres som dette.  Mannen har inntekter fra flere land. Brandstorp mener politiets prat om et «konglomerat» og et «skjult forretningsnettverk» er tynn suppe. – Det er bare spekulasjoner. Han har skrevet alt dette på selvangivelsen, sier hun. Sitter likevel fengslet Oslo tingrett avslo politiets ønske om å varetektsfengsle mannen i to uker, med brev- og besøksforbud. Politiet ville fengsle mannen for å forhindre at han kunne ødelegge eller fjerne bevis. De mener at om han ikke er i fengsel, kan han logge seg inn på skytjenester og i kryptolommebøker og dermed vanskeliggjøre en videre etterforskning.  Retten mener politiets begrunnelse er «for generell og hypotetisk til at den kan begrunne fengsling på bevisforspillelsesfare».  Derimot er retten enige i at det politiet har skjellig grunn til mistanke om at det har skjedd et alvorlig straffbart forhold.  Selv om mannen og hans forsvarer fikk medhold i at han skal løslates, fikk politiets anke såkalt oppsettende virkning. Dermed blir mannen sittende fengslet med brev- og besøksforbud til anken er vurdert i lagmannsretten. 
En forretningsmann er pågrepet og siktet av politiet og Økokrim for grovt skattesvik. Politiet mener han har unndratt 37 millioner kroner i skatt. Politiet mener mannen driver et "skjult forretningsnettverk" og har skjult store summer i utlandet. Forretningsmannen benekter å ha gjort noe straffbart. Hans forsvarer mener situasjonen kunne vært løst gjennom dialog med Skatteetaten. Politiet fikk ikke medhold i å varetektsfengsle mannen, men politiets anke fører til at han fortsatt sitter fengslet med brev- og besøksforbud til anken er vurdert i lagmannsretten.